Thomas Chippendale

Thomas Chippendale (5. kesäkuuta 1718 Otley, Leeds – marraskuu 1779 Lontoo) oli lontoolainen puuseppä ja kalustesuunnittelija, joka suosi englantilaista rokokoota ja uusklassista tyyliä.
Tuotanto.
Chippendale saapui Lontooseen 1749 ja julkaisi suunnitelmistaan kirjan "The Gentleman and Cabinet Maker's Director". Siitä julkaistiin ueita painoksia: ensimmäinen vuonna 1754, uusintapainos vuonna 1755 ja lopulta uusittu ja laajennettu painos vuonna 1762, jolloin Chippendalen kuvitetuissa suunnitelmissa alkoi näkyä viitteitä uusklassismista. Chippendale oli muutakin kuin puuseppä. Hän neuvoi sisustussuunnittelijana sisustuskankaiden ja tilojen värisommittelun valinnassa. Hän työskenteli aluksi verhoilija James Rannien kumppanina ja myöhemmin tämän avustajan Thomas Haigin kanssa. Chippendalen valmistamien ylellisten huonekalujen suunnittelun ja taiteellisen johtajuuden hän piti tiukasti omissa käsissään.
Vuonna 1978 Christopher Gilbert pystyi tunnistamaan yli kuudenkymmenen tunnetun asiakkaan joukosta kaksikymmentäkuusi dokumentoitua toimeksiantoa, joista pystyttiin tunnistamaan säilyneitä Chippendalen valmistamia kalusteita. Monet niistä sijaitsivat yhä aristokraattisissa taloissa, joihin ne oli alun perinkin valmistettu. Chippendale teki yhteistyötä William Chambersin kanssa kalustaen Robert Adamin suunnittelemia sisustuksia Brocket Hallilla Hertfordshiressä ja Melbourne Housessa Lontoossa lordi Melbournelle (noin 1772–1775).
Chippendalen työpajaa jatkoi hänen poikansa Thomas Chippendale nuorempi (1749–1822/23), joka suosi myöhempiä uusklassista ja regencytyyliä. Konkurssi ja jäljelle jääneen varaston loppuunmyynti St. Martin's Lanella vuonna 1804 ei päättänyt firman viimeisintä vaihetta, vaan nuorempi Chippendale toimitti kalusteita Richard Colt Hoarelle Stourheadiin vuoteen 1820 asti.
Chippendalen tuottamia huonekaluja muistuttavia kopioita tuotettiin Dublinissa ja Philadelphiassa sekä Lissabonissa, Kööpenhaminassa ja Hampurissa. Sekä Katariina Suuri että Ludvig XVI omistivat Directorin ranskankielisen version kopioita.
Chippendalella oli 1750–1770 liike Lontoon St. Martins Lanessa. Hänet nimitettiin 1760 Society of arts’in jäseneksi. Hänellä oli merkittävä vaikutus aikakautensa makuun julkaisemallaan huonekalumalIistolla "The gentlemans and cabinetmakers director" (1754, viimeinen painos Berliinissä 1889), joka sisältää 160 vaskipiirrosta, jotka sopivat "huoneiden kalustamiseen goottilaiseen, kiinalaiseen, moderniin makuun". Modernilla maulla Chippendale tarkoitti aikansa ranskalaista rokokootyyliä, jonka hän flamboyant-, myöhäisgoottilaisiin ja kiinalaisiin, William Chambersin tyylisiin bamburistikkoaiheisiin sulattaen sovitti englantilaisen barokin (Queen Anne -tyyli) perusmuodolle. Jo aikaisemmin, noin 1700 vaiheilla, englantilaisessa huonekalutyylissä oli kehitetty käytännöllisiä ja mukavia muotoja materiaalina etenkin palisanteri ja mahonki. Tyypillisiä ovat Chippendalen tuolit, etenkin selustat. Vanhan ehjän tai lievästi lävistetyn selkälaudan Chippendale hajottaa joko ristikoksi tai siroiksi ja vaihtelevasti veistetyiksi viivajuoksutuksiksi, ranskalaisen täytetyn rokokootuolinselän vastakohdaksi. Sekä kotimaassa että ulkomaillakin Pohjois-Saksassa ja Skandinaviassa chippendaletyyli sai paljon jäljittelijöitä ja oli myöhemminkin ajoittain muodissa.
Chippendalen suosio.
Chippendalen suunnittelemat huonekalumallit tulivat uudelleen hyvin suosituiksi 1800-luvun puolivälin ja loppupuolen välillä. Hänen nimensä omaksuttiinkin tarkoittamaan koko tyylilajia. Jälleenmyyjät puhuivat jo "kiinalaisesta chippendalesta", "goottilaisesta chippendalesta" ja jopa "irlantilaisesta chippendalesta". Monet näistä myöhemmistä malleista liittyvät vain löyhästi hänen alkuperäisiin konsepteihinsa.
Kunnianosoitukset.
Chippendalelle omistettu patsas ja muistolaatta ovat Prince Henry’s Grammar Schoolin ulkopuolella Manor Squarella hänen kotikaupungissaan Otleyssä, Leedsin lähellä, Yorkshiressä. Englantilaisen käsityöläisyyden kansansankarina Chippendalelle on omistettu luonnollista kokoa oleva patsas muiden arvohenkilöiden joukossa, joka koristaa Victoria and Albert Museumin julkisivua Lontoossa.